"Femei de succes-Performanță la superlativ" pentru a-XIII-a oară. Primăria Suceava sprijină evenimentul devenit unul de tradiție cu suma de 40.000 de lei
Teatrul Municipal "Matei Vișniec" Suceava găzduiește miercuri, 6 martie, începând cu ora 17.00 evenimentul "Femei de succes – Performanță la superlativ", care a devenit unul de tradiție și care a ajuns la cea de-a XIII-a ediție. Evenimentul se realizează în urma unui parteneriat între Asociația "Multicare" Suceava și Primăria municipiului Suceava aceasta din urmă contribuind financiar cu suma de 40.000 de lei. În cadrul acțiunii va fi prezentat și un caz social, pentru care publicul va putea face donații. Tema acestei ediții este "Mame care ne inspiră". "Prin acest eveniment ne propunem să aducem în fața sucevenilor, testimonialele colegilor noștri actori de la Teatrul Municipal "Matei Vișniec" Suceava care vor face o incursiune în copilăria lor pentru a ne spune ce emoții trezește în ei cuvântul "Mamă", în acorduri de chitară clasică, voce și pian", se spune în proiectul de hotărâre de consiliu local care a aprobat asocierea între Primărie și Asociația "Multicare" Suceava. Programul mai cuprinde un recital de poezie "Gânduri pentru mama, cu Damian Bîrleanu, Mihai Ciobanu, Rebeca Alesia Ionescu, Andreea Teodora Balan , un concert de muzică clasică cu Orchestra de muzică simfonică a Colegiului de Artă "Ciprian Porumbescu" Suceava "Armonii de primăvară", soliste: Viorica Corjan – mezzosoprană; Tabita Butnaru – oboi. Dirijor: prof. Valentin Ianoș și un moment artistic cu copii, realizat de Teatrul Municipal "Matei Vișniec" Suceava și Dreamboutique. Evenimentul se va încheia în jurul orei 20.00 cu o sesiune de autografe, fotografii și zâmbete. De menționat că moderatoare vor fi ca la fiecare ediție jurnalista Cătălina Biholar și managerul Teatrului "Matei Vișniec" Suceava, Angela Zarojanu.